**დანართი N1**

**დამტკიცებულია**

**სსიპ - შოთა რუსთაველის საქართველოს ეროვნული**

**სამეცნიერო ფონდის გენერალური დირექტორის**

**2024 წლის 18 ნოემბრის №173 ბრძანებით**

**2024 წლის თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის საქართველოს ეროვნული სამეცნიერო ფონდის ერთობლივი სამეცნიერო საგრანტო კონკურსის პროგრამა და პირობები**

**მუხლი 1. ზოგადი დებულებანი**

1. თურქეთის სამეცნიერო და ტექნოლოგიური კვლევის საბჭოს (შემდგომში - TUBITAK) და სსიპ შოთა რუსთაველის საქართველოს ეროვნული სამეცნიერო ფონდის (შემდგომში - ფონდი) ერთობლივი სამეცნიერო საგრანტო კონკურსი ტარდება „თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის საქართველოს ეროვნული სამეცნიერო ფონდის ერთობლივი სამეცნიერო საგრანტო კონკურსის დებულების დამტკიცების თაობაზე“ საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანებით დამტკიცებული დებულების საფუძველზე;

2. თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის საქართველოს ეროვნული სამეცნიერო ფონდის ერთობლივი სამეცნიერო საგრანტო კონკურსის პროგრამა და პირობები არეგულირებს კონკურსის ჩატარების წესსა და საკონკურსო დოკუმენტაციის მიღების ვადებს, აგრეთვე, საკონკურსო დოკუმენტაციის ფორმებს, გრანტის გაცემისა და პროექტების განხორციელების მონიტორინგის საკითხებს.

3. კონკურსის მიზანია ორი ქვეყნის მეცნიერთა სამეცნიერო- კვლევითი მობილობისა და ერთობლივი სამეცნიერო-კვლევითი პროექტების განხორციელების გზით მეცნიერების სფეროში საქართველოსა და თურქეთს შორის თანამშრომლობის გაღრმავება, უმაღლესი საგანმანათლებლო დაწესებულებებისა და სამეცნიერო-კვლევითი ცენტრების მეცნიერთა ჯგუფებს შორის თანამშრომლობის ხელშეწყობა.

4. 2024 წლის კონკურსი ითვალისწინებს საგრანტო დაფინანსებას მხოლოდ ერთობლივი კვლევითი პროექტების განსახორციელებლად.

**მუხლი 2. მიმართულებები**

1. TUBITAK-თან შეთანხმებით ერთობლივი სამეცნიერო საგრანტო კონკურსი მოიცავს შემდეგ მიმართულებებს:

ა) ჯანმრთელობა (ვაქცინის ტექნოლოგიები და მედიკამენტების ბიოტექნოლოგიური კვლევები);

ბ) გარემო (კლიმატის ცვლილება, გარემო და ბიომრავალფეროვნება; გამწმენდი ტექნოლოგიები);

გ) საკვები და სოფლის მეურნეობა (მწვანე და მდგრადი სოფლის მეურნეობა);

დ) საინფორმაციო და საკომუნიკაციო ტექნოლოგიები (ნივთების ინტერნეტი; მოდელირება და სიმულაცია);

ე) მანქანები და წარმოება (ქარხნული ავტომატიზაციის სისტემები);

ვ) საზღვაო კვლევები (შავი ზღვის ბიომრავალფეროვნება; შავი ზღვის ეკოსისტემის მდგრადობა).

**მუხლი 3. კონკურსში მონაწილე სუბიექტები და მონაწილეობის პირობები**

1. კონკურსში მონაწილეობისა და ერთობლივი კვლევითი პროექტის წარდგენის უფლება აქვთ საქართველოს მოქალაქე მეცნიერთა ჯგუფს და თურქეთის მეცნიერთა ჯგუფს ერთობლივად.
2. ერთობლივი კვლევითი პროექტის წარმდგენ მეცნიერთა ჯგუფს საქართველოდან უნდა ჰყავდეს პროექტის ხელმძღვანელი საქართველოდან, ხოლო მეცნიერთა ჯგუფს თურქეთიდან - პროექტის ხელმძღვანელი თურქეთიდან.
3. საქართველოს მეცნიერთა ჯგუფის **პროექტის ხელმძღვანელი** - დოქტორის ან მასთან გათანაბრებული აკადემიური ხარისხის მქონე საქართველოს მოქალაქე, პირი პროექტის ძირითადი პერსონალის შემადგენლობიდან, რომელიც კოორდინაციას უწევს პროექტის შედგენას, პროექტით გათვალისწინებულ კვლევას და პასუხისმგებელია როგორც პროექტის სამეცნიერო შედეგებზე, ისე პროექტით გათვალისწინებული საქმიანობის ანგარიშგებაზე, კოორდინაციას უწევს მეცნიერთა ჯგუფის მუშაობას, ჩართულია პროექტის მართვასა და ადმინისტრირებაში და პასუხისმგებელია პროექტის მენეჯმენტსა და საორგანიზაციო საქმეებზე.
4. პროექტს უნდა ჰყავდეს **ძირითადი პერსონალი/მეცნიერთა ჯგუფი საქართველოდან** – გრანტის მიმღები ფიზიკური პირი/პირები, რომელიც/რომლებიც ასრულებს/ასრულებენ პროექტით დაგეგმილ ძირითად ამოცანებს. ძირითადი პერსონალი შეიძლება იყოს მაგისტრანტი, დოქტორანტი, მაგისტრის ან დოქტორის, ან მათთან გათანაბრებული აკადემიური ხარისხის მქონე პირი; გრანტის მიმღებები შესაძლებელია იყვნენ მეცნიერთა ჯგუფის ის წევრები, რომლებიც არიან საქართველოს მოქალაქეები.
5. პროექტს შესაძლოა ჰყავდეს დამხმარე პერსონალი ძირითადი პერსონალის გარდა, პროექტის ფარგლებში დასაქმებული პირი/პირები, რომელიც/რომლებიც ეხმარება/ეხმარებიან ძირითად პერსონალს ტექნიკური პრობლემების მოგვარებაში. დაუშვებელია დამხმარე პერსონალის ფუნქციები შეითავსოს პროექტის ძირითადმა პერსონალმა.
6. საქართველოს მეცნიერთა ჯგუფი კვლევითი პროექტის სრულ დოკუმეტაციას **დაარეგისტრირებს ჯერ TUBITAK - ის ელექტრონულ სისტემაში** **- მისამართზე** [**uidb@tubitak.gov.tr**](mailto:uidb@tubitak.gov.tr) **ინგლისურ ენაზე, ხოლო შემდეგ, წარადგენს პროექტის ქართულ და ინგლისურ ვერსიებს – ფონდის ელექტრონულ ბაზაში (GMUS).**

**მუხლი 4. საგრანტო კონკურსის ადმინისტრირება**

1. საქართველოს მხრიდან კონკურსის ადმინისტრირებასა და გრანტის გაცემას ახორციელებს ფონდი.

**2. ფონდი უზრუნველყოფს:**

ა) კონკურსის გამოცხადებას საქართველოს კანონმდებლობით დადგენილი წესითა და TUBITAK-სა და ფონდს შორის მეცნიერებისა და ტექნოლოგიის სფეროში თანამშრომლობის შესახებ ოქმით განსაზღვრული პერიოდულობით;

ბ) კონკურსის პროგრამისა და პირობების (ჩატარების წესისა და საკონკურსო დოკუმენტაციის მიღების ვადების, აგრეთვე, საკონკურსო დოკუმენტაციისა და პროექტის შესრულების შუალედური და საბოლოო ანგარიშის ფორმების) დადგენასა და დამტკიცებას გენერალური დირექტორის ინდივიდუალური ადმინისტრაციულ-სამართლებრივი აქტით და გამოცხადებას;

გ) კომისიის (ქართველ ექსპერტთა ჯგუფის) მიერ პროექტების შეფასებისათვის აუცილებელი პროცედურების ადმინისტრირებას;

დ) TUBITAK-თან შეთანხმებით დასაფინანსებელი პროექტების გამოვლენას და გამარჯვებული პროექტების დამტკიცებას;

ე) გამარჯვებული პროექტების დაფინანსებასა და მათი შესრულების მონიტორინგს დადგენილი წესის შესაბამისად.

1. **TUBITAK უზრუნველყოფს:**

ა) პროექტების რეგისტრაციას ელექტრონულ ბაზაში;

ბ) კომისიის (თურქეთის ექსპერტთა ჯგუფის) მიერ პროექტების შეფასებისათვის აუცილებელი პროცედურების ადმინისტრირებას;

გ) ფონდთან ერთად საუკეთესო პროექტების გამოვლენას და გამარჯვებული პროექტების დამტკიცებას.

დ) დამტკიცებული ერთობლივი პროექტის მონაწილე თურქეთის მეცნიერთა ჯგუფის დაფინანსებას.

**მუხლი 5. გრანტის პირობები და ფონდიდან მოთხოვნილი საგრანტო დაფინანსება**

1. ერთობლივი კვლევითი პროექტის ხანგრძლივობა არ უნდა აღემატებოდეს 24 თვეს. ხოლო თითოეული საანგარიშო პერიოდი უნდა მოიცავდეს 12 თვეს.

2. საგრანტო დაფინანსება შეიძლება მოთხოვნილი იყოს შემდეგი სქემით:

ა) საკონკურსოდ წარდგენილი ერთობლივი კვლევითი პროექტისათვის ფონდიდან მოთხოვნილი ორწლიანი დაფინანსების **თანხა არ უნდა აღემატებოდეს 30 000 ლარს, ხოლო წლიური თანხა - 15 000 ლარს.**

3. პროექტი შესაძლებელია წარმოადგენდეს სხვა საერთაშორისო პროექტით გათვალისწინებული კვლევის იმ დაუფინანსებელ ნაწილს, რომელიც საჭიროებს თანადაფინანსებას, ან აღნიშნული კვლევის გაგრძელებას.

4. ერთობლივი კვლევითი პროექტების დაფინანსება ხორციელდება საგრანტო ხელშეკრულებით განსაზღვრული პერიოდებით. ყოველი პერიოდის ბოლოს პროექტის ხელმძღვანელის, გრანტის მიმღების მიერ ფონდს წარედგინება ფონდის მიერ დადგენილი ფორმებს მიხედვით პროექტის შესრულების ანგარიში, რომელიც შედგება პროგრამული და ფინანსური ნაწილებისაგან. ყოველი მომდევნო ტრანში გადაირიცხება წინა საანგარიშო პერიოდის შედეგების შესრულების შესახებ ფონდში წარდგენილი ანგარიშების განხილვის აქტის საფუძველზე.

5. პროექტის ფინანსური ანგარიშსწორების საკითხები რეგულირდება ფონდსა და გრანტის მიმღებებს შორის გაფორმებული საგრანტო ხელშეკრულებით.

6. ერთობლივი კვლევითი პროექტის დასრულების შემდეგ გრანტის სახსრებით შეძენილი ქონება საკუთრებაში რჩება მეცნიერთა ჯგუფს, მათ შორის წინასწარ გაფორმებული ხელშეკრულების მიხედვით.

7. პროექტებს შესაძლოა ჰყავდეთ თანადამფინანსებელი.

**მუხლი 6. პროექტის ბიუჯეტი**

1. ერთობლივი კვლევითი პროექტის ბიუჯეტი შესაძლოა ითვალისწინებდეს შემდეგ მუხლებს:

ა) ძირითადი პერსონალის საგრანტო დაფინანსება;

ბ) დამხმარე პერსონალის შრომის ანაზღაურება;

გ) მივლინება;

დ) საქონელი და მომსახურება;

ე) ძირითადი აქტივები.

1. გრანტის თანხებით დაუშვებელია უძრავი ქონების შეძენა/იჯარა, შენობა-ნაგებობის კაპიტალური რემონტი/რეკონსტრუქცია, ავტომანქანის/სხვა ავტოსატრანსპორტო საშუალებებისა და მობილურის შეძენა.

**მუხლი 7. კონკურსზე რეგისტრაციის წესი და საკონკურსო დოკუმენტაცია**

1. კონკურსში პროექტების რეგისტრაცია ხორციელდება ორ ეტაპად:

ა) ელექტრონული რეგისტრაცია - პროექტების (იგულისხმება ამ მუხლის მე-2 პუნქტის „ა - ზ“ ქვე-პუნქტებით გათვალისწინებული დანართები) **მხოლოდ ინგლისური ვერსიის TUBITAK-ის ელექტრონულ სისტემაში გაგზავნა (სასურველია, დაარქივებული, ე.წ. „დაზიპული“ ფაილის სახით) - მისამართზე** **[uidb@tubitak.gov.tr](mailto:uidb@tubitak.gov.tr) (**18 ნოემბრიდან - 18 თებერვლამდე) **და შემდეგ მათი ქართული და ინგლისური ვერსიების ფონდის ელექტრონულ ბაზაში რეგისტრაცია (18 ნოემბრიდან - 18 თებერვლის 18:00 სთ-მდე).**

ბ) ფონდის კანცელარიაში რეგისტრაცია - **19 თებერვლიდან - 21 თებერვლის 17:00 სთ-მდე.**

გ) საკონკურსო დოკუმენტაციის ტექნიკური ექსპერტიზა - თებერვალი/მარტი;

დ) გამარჯვებული პროექტების გამოვლენა/გამოცხადება - მარტი/აპრილი/მაისი.

2. საგრანტო კონკურსში მონაწილეობისათვის პროექტის ხელმძღვანელმა გრანტების მართვის ერთიან სისტემაში GMUS-ში [Grants Management Unified System] ელექტრონულად უნდა დაარეგისტრიროს პროექტი, რომელიც შედგება შემდეგი დოკუმენტებისგან:

ა) **კრებსითი ინფორმაცია პროექტის შესახებ** ქართულ და ინგლისურ ენაზე (დანართი 2, ივსება GMUS -ში პროექტის რეგისტრაციის დროს);

ბ) **პროექტის რეზიუმე** ქართულ და ინგლისურ ენაზე (დანართი 3, იტვირთება GMUS - ში PDF დოკუმენტის სახით);

გ) **საპროექტო წინადადება** ქართულ და ინგლისურ ენაზე (დანართი 4, იტვირთება GMUS - ში PDF დოკუმენტის სახით);

დ) **პროექტის განხორციელების** **გეგმა-გრაფიკი** ქართულ და ინგლისურ ენაზე (დანართი 5, ივსება GMUS-ში);

ე) **პროექტის ბიუჯეტი** ქართულ და ინგლისურ ენაზე (დანართი 6, ივსება GMUS-ში);

ვ) **პროექტის მონაწილეების პროფესიული ბიოგრაფია - CV** ქართულ და ინგლისურ ენაზე (დანართი 7, ჩამოიტვირთება GMUS პროფილიდან PDF დოკუმენტის სახით და იტვირთება GMUS-ში პროექტის რეგისტრაციისას);

ზ) **ცნობა თანადაფინანსების შესახებ (ასეთის არსებობის შემთხვევაში)** ქართულ და ინგლისურ ენაზე (დანართი 8, იტვირთება GMUS-ში PDF დოკუმენტის სახით);

თ) პროექტში ძირითადი პერსონალის სტატუსით ჩართული ფიზიკური პირების **აკადემიური ხარისხის დამადასტურებელი დოკუმენტები** (დიპლომი, სერთიფიკატი, დოქტორანტის /მაგისტრანტის/ რეზიდენტურის სტუდენტის შემთხვევაში ცნობა სწავლის შესახებ შესაბამისი ორგანიზაციიდან); საქართველოს მოქალაქე პირებისათვის, თუ აკადემიური ხარისხის დამადასტურებელი დოკუმენტი უცხოეთშია გაცემული, მას თან უნდა ერთვოდეს უცხოეთში მიღებული განათლების აღიარების დოკუმენტი, გაცემული „სსიპ - განათლების ხარისხის განვითარების ეროვნული ცენტრის მიერ, საბჭოთა კავშირის არსებობის პერიოდში გაცემულ დოკუმენტს არ სჭირდება ქართული თარგმანი და აღიარება (იტვირთება GMUS-ში მეცნიერის პროფილის „განათლების“ ველში).

3. ფონდის კანცელარიაში კონკურსანტებმა უნდა წარმოადგინონ პროექტის წარმომდგენი ფიზიკური პირების ერთობლივი **„განცხადება კონკურსში მონაწილეობის შესახებ“** (დანართი 9, გენერირდება GMUS-ით) დამოწმებული შესაბამისი ხელმოწერებით (არ იგულისხმება ელექტრონული ხელმოწერა).

4. გაეცანით - ბიუჯეტის კლასიფიკატორი (დანართი 10).

**მუხლი 8. კონკურსის ადმინისტრირების ეტაპები**

ა) კონკურსის გამოცხადება;

ბ) პროექტების გაგზავნა TUBITAK-ის ელექტრონულ სისტემაში - [uidb@tubitak.gov.tr](mailto:uidb@tubitak.gov.tr) (ინგლისურ ენაზე) და შემდეგ ფონდის ელექტრონულ ბაზაში რეგისტრაცია (ქართულ და ინგლისურ ენებზე);

გ) ფონდის კანცელარიაში კონკურსში მონაწილეობის შესახებ განცხადების წარდგენა;

დ) პროექტების შესაბამისობის დადგენა კონკურსის პროგრამასა და პირობებთან;

ე) პროექტების შეფასება კომისიის მიერ;

ვ) ფონდისა და TUBITAK-ის შეთანხმების საფუძველზე შერჩეული დასაფინანსებელი პროექტების დამტკიცება გენერალური დირექტორის მიერ;

ზ) საგრანტო ხელშეკრულებების გაფორმება.

**მუხლი 9. პროექტების განხილვა და შეფასება**

1. პროექტების შეფასება განხორციელდება საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანებით დამტკიცებული დებულების მე-9 მუხლის შესაბამისად.

2. ერთობლივი კვლევითი პროექტების საგრანტო კონკურსის ფარგლებში შეფასდება მხოლოდ ერთობლივად წარდგენილი პროექტები.

3. დაფინანსდება მხოლოდ ის პროექტები, რომელიც **შერჩეული და დამტკიცებულია ფონდისა და TUBITAK-ის მიერ ერთობლივად.**

4. პროექტების განსახილველად კომისიის შემადგენლობასა და მისი მუშაობის წესს ამტკიცებს გენერალური დირექტორი ინდივიდუალური ადმინისტრაციულ-სამართლებრივი აქტით.

5. ფონდი და TUBITAK-ი უზრუნველყოფენ კომისიის მიერ პროექტების შეფასებისათვის აუცილებელი პროცედურების ადმინისტრირებას.

6. ფონდი და TUBITAK უფლებამოსილია საჭიროების შემთხვევაში მოიწვიოს დარგობრივი ექსპერტები;

7. კომისია პროექტების შეფასებას ახდენს დამოუკიდებლად, მიუკერძოებლად, საკუთარი ცოდნისა და შეხედულებების შესაბამისად ფონდის მხრიდან რაიმე სახის ჩარევის გარეშე.

8. ფონდი და TUBITAK-ი ადგენენ იმ პროექტების სიას, რომლებიც არ შეესაბამება დადგენილ მოთხოვნებს და იღებენ გადაწყვეტილებას მათი კონკურსიდან მოხსნის შესახებ;

9. კომისია აფასებს კონკურსის მოთხოვნებთან შესაბამისობაში მყოფ რეგისტრირებულ პროექტებს ამ დებულების მე-10 მუხლით გათვალისწინებული პროექტების შეფასების კრიტერიუმების მიხედვით.

10. კონკურსის მოთხოვნებთან შესაბამისობაში მყოფი პროექტები ფონდის მიერ შესაფასებლად გადაეცემა კომისიას (ქართველ ექსპერტთა ჯგუფს).

11. კომისიის (ქართველ ექსპერტთა ჯგუფის) მიერ შეფასებული პროექტების რანჟირებულ სიას ფონდი უგზავნის TUBITAK-ს.

10 . ფონდი TUBITAK-დან იღებს კომისიის (თურქეთის ექსპერტთა ჯგუფის) მიერ შეფასებულ პროექტების რანჟირებულ სიას.

10 . ფონდისა და TUBITAK-ის მიერ შეფასებული პროექტებიდან **ერთობლივი შეთანხმებით** შეირჩევა დასაფინანსებელი პროექტები, რომელსაც ამტკიცებს ფონდის გენერალური დირექტორი.

10. კონკურსის შედეგების გამოცხადების შემდეგ, პროექტის ძირითადი პერსონალის მოთხოვნის შემთხვევაში, ფონდი უზრუნველყოფს მათი პროექტის შესახებ კომისიის მიერ გაკეთებული დასკვნების გაცნობას.

**მუხლი 10. საგრანტო ხელშეკრულება**

1.საგრანტო ხელშეკრულება რეგულირდება საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების 12-ე მუხლის შესაბამისად.

**მუხლი 11. პროექტის შესრულების მონიტორინგი**

1. პროექტის შესრულების მონიტორინგი რეგულირდება საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების 13-ე მუხლის შესაბამისად.

**მუხლი 12. პროექტის შეჩერება, შეწყვეტა და დასრულება**

1. პროექტის შეჩერება, შეწყვეტა და დასრულება რეგულირდება საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების მე-14 მუხლის შესაბამისად.